Põllumajanduse Registrite ja Informatsiooni Ameti

HALDUSOSAKONNA PÕHIMÄÄRUS

I Üldsätted

1. Põllumajanduse Registrite ja Informatsiooni Ameti põhimääruse § 15 ja § 17 p 4 kohaselt on haldusosakon ameti struktuuriüksus, mille ülesanded ja juhtimine sätestatakse osakonna põhimäärusega.

2. Haldusosakonna tegevuse eesmärgiks on asutuses asjaajamise korraldamine ning varade haldamine.

3. Haldusosakonna teenistujad juhinduvad oma tegevuses Eesti Vabariigis kehtivatest õigusaktidest, ameti peadirektori käskkirjadest, kinnitatud protseduuridest ja kordadest ning ametijuhenditest.

4. Haldusosakonda kureerib ja osakonna üle teostab teenistuslikku järelevalvet
peadirektori asetäitja.

5. Haldusosakonna juhataja allub vahetult peadirektori asetäitjale.

II Osakonna juhtimine

6.  Haldusosakonna tööd juhib haldusosakonna juhataja.

7. Haldusosakonna juhataja ülesandeks on haldusosakonna ülesannete täitmise korraldamine, koordineerimine ja kontrollimine.

8.  Haldusosakonna juhataja:

8.1. esindab osakonda või vajadusel korraldab osakonna esindamise;
8.2. määrab osakonna tööjaotuse;
8.3. määrab osakonnas eelarve vahendite jaotuse;
8.4. kontrollib ja kinnitab osakonna majanduskulude arved;
8.5. kontrollib ja kinnitab ameti üldeelarve halduskulude arved
8.6. teostab järelevalvet osakonna teenistujate ülesannete täitmise üle;
8.7. töötab välja osakonna teenistujate ametijuhendid;
8.8. tagab osakonnas peadirektori käskkirjaga kehtestatud kordade, eeskirjade ja protseduuride täitmise;
8.9. vastutab osakonnale pandud ülesannete täitmise eest ja annab sellest aru ameti peadirektori asetäitjale, peadirektorile või tema poolt määratud isikule;
8.10. korraldab tööülesannete ja töövahendite üleandmise-vastuvõtmise osakonnas;
8.11. allkirjastab oma pädevuse piires vastavalt kinnitatud protseduuridele asutuse kirjaplangil osakonnast väljasaadetavad kirjad.

9. Haldusosakonna juhataja äraolekul asendab teda osakonna juhtivspetsialist või peaspetsialist vastavalt nende ametijuhendites määratud pädevuse ulatuses.

III Haldusosakonna töökorraldus

10. Osakonna teenistujate kohustused tulenevad osakonna põhimäärusest, käskkirjadest, kinnitatud protseduuridest ja kordadest, korraldustest ning ametijuhendist.

11. Osakonna ülesanneteks on:
	
11.1. asjaajamise korraldamine;
11.2. kirjavahetuse korraldamine vastavalt asjaajamiskorrale;
11.3. osalemine dokumendihalduse arendamises ja rakendamises;
11.4. arhiveerimise korraldamine;
11.5. postisaadetiste üleandmine-vastuvõtmine;
11.6. asjaajamises teenistujate ja külaliste teenindamine;
11.7. ameti vara haldamise korraldamine;
11.8. teenistujate varustamine töövahenditega;
11.9. töövahendite soetamise, kasutamise, hooldamise  ja remontimise korraldamine;
11.10. ametile üürile antud ruumide kommunaal-, koristus-, posti- ja valveteenustega kindlustamise tagamine;
11.11. piirkondlike büroode haldusprobleemide lahendamine koostöös piirkondlike büroode juhatajatega;
11.12. volituste piires tööde, teenuste või kauba üleandmis-vastuvõtmis dokumentidele allakirjutamine. 

12. Osakonna teenistujatel on õigus allkirjastada dokumente vastavalt antud volitustele või käskkirjadega kinnitatud õigustele.